CELEX: 32018R0074
Language: el
Date: 2018-01-17 00:00:00
Title: Κανονισμός (ΕΕ) 2018/74 της Επιτροπής, της 17ης Ιανουαρίου 2018, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση φωσφορικού οξέος – φωσφορικών αλάτων – διφωσφορικών αλάτων – τριφωσφορικών αλάτων και πολυφωσφορικών αλάτων (Ε 338-452) σε κατεψυγμένο κρέας σε κάθετες σούβλες (Κείμενο που παρουσιάζει ενδιαφέρον για τον ΕΟΧ )

18.1.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 13/21
            
         ΚΑΝΟΝΙΣΜΌΣ (ΕΕ) 2018/74 ΤΗΣ ΕΠΙΤΡΟΠΉΣ
   της 17ης Ιανουαρίου 2018
   για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση φωσφορικού οξέος – φωσφορικών αλάτων – διφωσφορικών αλάτων – τριφωσφορικών αλάτων και πολυφωσφορικών αλάτων (Ε 338-452) σε κατεψυγμένο γύρο
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
   Εκτιμώντας τα ακόλουθα:
   
               (1)
            
            
               Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
            
         
               (2)
            
            
               Ο εν λόγω ενωσιακός κατάλογος μπορεί να επικαιροποιείται σύμφωνα με την ενιαία διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2), είτε με πρωτοβουλία της Επιτροπής είτε ύστερα από υποβολή αίτησης.
            
         
               (3)
            
            
               Στις 28 Αυγούστου 2015 υποβλήθηκε αίτηση για την έγκριση της χρήσης φωσφορικού οξέος, φωσφορικών αλάτων, διφωσφορικών αλάτων, τριφωσφορικών αλάτων και πολυφωσφορικών αλάτων («φωσφορικά άλατα») ως σταθεροποιητών και υγραντικών στον κατεψυγμένο γύρο που εμπίπτει στην κατηγορία τροφίμων 08.2 «Παρασκευάσματα κρέατος όπως ορίζονται στον κανονισμό (ΕΚ) αριθ. 853/2004» στο μέρος Ε του παραρτήματος II του κανονισμού (ΕΚ) αριθ. 1333/2008. Στη συνέχεια η αίτηση κοινοποιήθηκε στα κράτη μέλη σύμφωνα με το άρθρο 4 του κανονισμού (ΕΚ) αριθ. 1331/2008.
            
         
               (4)
            
            
               Η χρήση φωσφορικών αλάτων απαιτείται για τη μερική εκχύλιση και διάσπαση των πρωτεϊνών του κρέατος προκειμένου να δημιουργηθεί ένα υμένιο πρωτεΐνης στην επιφάνεια του γύρου, ώστε να συγκρατώνται τα τεμάχια κρέατος για να εξασφαλίζεται η ομοιογένεια κατά την κατάψυξη και το ψήσιμο. Επιπλέον, τα φωσφορικά άλατα εξασφαλίζουν ότι το κρέας διατηρεί τους χυμούς του κατά την απόψυξη και ότι ο γύρος παρεμένει σταθερός. Αυτή η τεχνολογική ανάγκη έχει αναγνωριστεί για τον κατεψυγμένο γύρο που αποτελείται από πρόβειο, αρνίσιο, μοσχαρίσιο ή βόειο κρέας που έχει υποστεί επεξεργασία με καρυκεύματα σε υγρή μορφή ή από κρέας πουλερικών που έχει υποστεί επεξεργασία με ή χωρίς καρυκεύματα σε υγρή μορφή, το οποίο χρησιμοποιείται μόνο ή σε συνδυασμό, καθώς και σε τεμάχια ή αλεσμένο και σχεδιασμένο για ψήσιμο από επιχείρηση τροφίμων. Λωρίδες καλά ψημένου κρέατος στη συνέχεια καταναλώνονται από τον τελικό καταναλωτή.
            
         
               (5)
            
            
               Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητεί τη γνώμη της Ευρωπαϊκής Αρχής για την Ασφάλεια των Τροφίμων («η Αρχή») για τις επικαιροποιήσεις του ενωσιακού καταλόγου προσθέτων τροφίμων, ο οποίος περιλαμβάνεται στο παράρτημα II του κανονισμού (ΕΚ) αριθ. 1333/2008, εκτός εάν οι επικαιροποιήσεις αυτές δεν ενδέχεται να έχουν επίδραση στην ανθρώπινη υγεία.
            
         
               (6)
            
            
               Η ασφάλεια των φωσφορικών αλάτων αξιολογήθηκε από την επιστημονική επιτροπή τροφίμων, η οποία θέσπισε τη μέγιστη ανεκτή ημερήσια πρόσληψη στα 70 mg/kg βάρους σώματος, εκφραζόμενη σε φωσφόρο (3). Τα φωσφορικά άλατα επιτρέπεται να χρησιμοποιούνται ως πρόσθετα τροφίμων σε μεγάλη ποικιλία τροφίμων, συμπεριλαμβανομένων των προϊόντων με βάση το κρέας και ορισμένων παρασκευασμάτων κρέατος. Επομένως, δεν αναμένεται ότι η επέκταση της χρήσης στον κατεψυγμένο γύρο θα έχει σημαντικό αντίκτυπο στη συνολική έκθεση σε φωσφορικά άλατα. Προκειμένου να περιοριστεί η περαιτέρω έκθεση σε φωσφορικά άλατα που προστίθενται στα τρόφιμα, η επέκταση της χρήσης θα πρέπει να περιορίζεται μόνο στον κατεψυγμένο γύρο, για τον οποίο προσδιορίστηκε η τεχνολογική ανάγκη.
            
         
               (7)
            
            
               Δεδομένου ότι η διευρυμένη χρήση των εν λόγω προσθέτων συνιστά επικαιροποίηση του ενωσιακού καταλόγου η οποία δεν θεωρείται πιθανό να έχει επίδραση στην ανθρώπινη υγεία, δεν είναι απαραίτητο να ζητηθεί η γνώμη της Αρχής.
            
         
               (8)
            
            
               Συνεπώς, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Ιανουαρίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 31.12.2008, σ. 16.
   
      (2)  Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).
   
      (3)  Εκθέσεις της επιστημονικής επιτροπής τροφίμων, εικοστή πέμπτη σειρά, 1991, σ. 13.
   
      ΠΑΡΑΡΤΗΜΑ
      Στο μέρος Ε του παραρτήματος II του κανονισμού (ΕΚ) αριθ. 1333/2008, στην κατηγορία τροφίμων 08.2 «Παρασκευάσματα κρέατος όπως ορίζονται στον κανονισμό (ΕΚ) αριθ. 853/2004», η καταχώριση για το φωσφορικό οξύ – φωσφορικά άλατα – διφωσφορικά – τριφωσφορικά και πολυφωσφορικά άλατα (E 338-452) αντικαθίσταται από την εξής καταχώριση:
      
         
                      
                  
                  
                     «E 338-452
                  
                  
                     Φωσφορικό οξύ – φωσφορικά άλατα – διφωσφορικά – τριφωσφορικά και πολυφωσφορικά άλατα
                  
                  
                     5 000 
                  
                  
                     (1) (4)
                  
                  
                     μόνο breakfast sausages: στο προϊόν αυτό, το κρέας είναι κατά τέτοιον τρόπο τεμαχισμένο ώστε οι μύες και ο λιπώδης ιστός να είναι πλήρως διασπαρμένοι, κατά τρόπο ώστε οι ίνες να ομογενοποιούνται με το λίπος και να δίνουν στο προϊόν την τυπική του όψη· φινλανδικό γκρίζο παστό χοιρομέρι των Χριστουγέννων, burger meat με ελάχιστη περιεκτικότητα σε λαχανικά και/ή δημητριακά 4 % ανάμεικτα μέσα στο κρέας, Kasseler, Bräte, Surfleisch, toorvorst, šašlõkk, ahjupraad, Bílá klobása, Vinná klobása, Sváteční klobása, Syrová klobása και κατεψυγμένος γύρος από πρόβειο, αρνίσιο, μοσχαρίσιο και/ή βόειο κρέας το οποίο έχει υποστεί επεξεργασία με καρυκεύματα σε υγρή μορφή ή από κρέας πουλερικών το οποίο έχει υποστεί επεξεργασία με ή χωρίς καρυκεύματα σε υγρή μορφή, το οποίο χρησιμοποιείται μόνο και/ή σε συνδυασμό, καθώς και σε τεμάχια ή αλεσμένο και το οποίο προορίζεται για ψήσιμο από επιχείρηση τροφίμων και στη συνέχεια για κατανάλωση από τον τελικό καταναλωτή»